AIE ลุ้นผลงานปี 64 โตเด่น รับผลดี “ไบโอดีเซล” หนุนราคา-ดีมานด์โต
AIE ลุ้นผลงานปี 64 โตเด่น รับผลดี "ไบโอดีเซล" หนุนราคา-ดีมานด์โต
1 เม.ย. 2564

บริษัท หลักทรัพย์ เอเชีย เวลท์ จำกัด ระบุในบทวิเคราะห์ แนะนำ “ซื้อ” หุ้นบริษัท เอไอ เอนเนอร์จี จำกัด (มหาชน) หรือ AIE โดยคาดว่าในปี 2564 บริษัทจะมีรายได้เติบโตราว 15% เทียบกับปีก่อน โดยบริษัทได้ขยายกาลังการผลิตน้ำมันไบโอดีเซลในปี 2563 เป็น 750,000 ลิตรต่อวัน (จากเดิมที่ 600,000 ลิตรต่อวัน) คาดว่าบริษัทจะปรับลดการใช้กำลังการผลิตลงเล็กน้อย
อย่างไรก็ตามปริมาณการจำหน่ายน้ำมันไบโอดีเซลยังเติบโต 18% จากปีก่อน เพื่อรองรับความต้องการใช้น้ำมันไบโอดีเซล แม้ว่าจะถูกจำกัดการเติบโตจากการแพร่ระบาดของโควิด-19 ในระลอกที่สองในช่วงต้นปี
ด้านข้อมูลจากกรมธุรกิจพลังงาน เผยปริมาณการผลิตน้ำมันไบโอดีเซลเดือน ม.ค. 64 อยู่ที่ 4.40 ล้านลิตรต่อวัน ในขณะที่แผนพัฒนาพลังงานทดแทนและพลังงานทางเลือก (AEDP) ตั้งเป้าจะมีการผลิตไบโอดีเซลที่ 7.44 ล้านลิตรต่อวัน ในปี 65 คาดว่าปริมาณการใช้ไบโอดีเซลจะเพิ่มสูงขึ้นในปี 64 โดยมีปัจจัยหนุนจากการเติบโตของภาคขนส่ง และนโยบายของภาครัฐที่ให้น้ำมันดีเซล B10 เป็นเกรดมาตรฐาน
พร้อมกันนี้ บริษัทประกาศจ่ายปันผลปี 63 อยู่ที่ 0.05 บาท และให้ Warrant ในสัดส่วน 5 หุ้นเดิม ต่อ 1 Warrant ราคาใช้สิทธิ 0.25 บาท ขึ้นเครื่องหมาย XD และ XW วันที่ 12 เม.ย.
ทั้งนี้ บริษัทรายงานผลประกอบการรายได้ปี 2563 อยู่ที่ 5,514 ล้านบาท เพิ่มขึ้น 178.4% จากปีก่อน และบริษัทมีกำไรสุทธิรวมอยู่ที่ 488.5 ล้านบาท พลิกจากขาดทุน 156 ล้านบาท ในปี 2562 โดยรายได้และกำไรที่เพิ่มขึ้นเป็นผลมาจาก (1) การสนับสนุนจากภาครัฐที่ปรับให้น้ำมันดีเซล B10 เป็นน้ำมันดีเซลเกรดมาตรฐานแทน B7 ทำให้ปริมาณการจำหน่ายน้ำมันไบโอดีเซลเพิ่มสูงขึ้นเกิน 120 ล้านลิตร และ (2) การจัดการวัตถุดิบและสินค้าอย่างมีประสิทธิภาพ
โดยมีอัตราการหมุนเวียนสินค้าที่เร็วขึ้นอยู่ที่ 20-30 วัน ส่งผลให้มีการใช้กำลังการผลิตที่สูงขึ้น ทำให้อัตรากำไรขั้นต้นในปี 63 อยู่ที่ 11.1% พลิกจาก -3.31% ในปี 2562
ทั้งนี้ ฝ่ายวิจัยเริ่มต้น Initial Coverage ด้วยคำแนะนำ “ซื้อ” โดยให้ราคาเป้าหมายที่ 2.76 บาท Upside 55.9% อิง PER 21.85 เท่า (ค่าเฉลี่ย -0.5SD ย้อนหลัง 5 ปีของ GGC PTG UAC และ EA ที่ประกอบธุรกิจคล้ายกัน) โดยยังมีมุมมองเป็นบวกต่อ AIE จากการค่อยๆ ฟื้นตัวของเศรษฐกิจและการสนับสนุนจากภาครัฐในการใช้พลังงานทดแทน จึงคาดว่าจะช่วยหนุนให้บริษัทเติบโตได้อย่างต่อเนื่อง